SA vervaardig eerste mRNA-entstof in Afrika(Foto: Unsplash) ŉ Suid-Afrikaanse maatskappy het die eerste mRNA-entstof teen Covid-19 op die vasteland vervaardig deur die Moderna-sekwensie te gebruik. Dit sal in November vanjaar gereed wees vir kliniese proewe. Afrigen Biologics and Vaccines, gesetel in Kaapstad, lei die loodsprojek om die Moderna-dosis aan te pas. Die program word gesteun deur die Wêreldgesondheidsorganisasie (WHO) en die Covax-inisiatief. “Op laboratoriumskaal het ons ŉ entstof wat ons nou moet toets,” sê Petro Terblanche, direkteur van Afrigen. Die eerste dosis was reeds in die tweede week van Januarie gereed. Toetse op diere sal volgende maand begin, maar “die navorsing op mense sal eers in November vanjaar van stapel gestuur word”. Afrigen se navorsers het die beskikbare genetiese kode wat Moderna gebruik het om sy entstof te vervaardig, gebruik om die DNS en RNA te vervaardig en so sy eie entstof geproduseer. “Ons is die eerste om die sekwensie, ontwikkel deur die Stanford-universiteit en deur Moderna gebruik om hul wonderlike entstof mee te vervaardig, op laboratoriumskaal te ontwikkel en te produseer,” sê Terblanche. Afrigen het ook die proses van ontwerp tot finale formule afgehandel. Dit is op klein skaal, sê die laboratoriumhoof, maar dit is ŉ goeie begin. “Dit is die eerste, maar baie belangrike stap om lae- en middelinkomste lande te bemagtig om ŉ ten volle geïntegreerde entstofproduserende sektor te skep.” Die entstof kan teen warmer temperature gestoor word, wat dit vir lae- en middelinkomste situasies geskik maak. Die oorspronklike entstof moes teen ŉ peperduur -25 °C tot -15 °C gestoor word. Afrika is die vasteland met die laagste inentingskoers ter wêreld en byna twee jaar nadat die pandemie uitgebreek het, is nog net 11,3% van Afrikane ten volle ingeënt. Die probleem het Afrika se groot afhanklikheid van ingevoerde entstowwe blootgelê, asook sy tegnologiese swakheid wanneer die vasteland met Europa, China en die VSA vergelyk word. Slegs 1% van die entstowwe wat in Afrika toegedien word, word op die vasteland geproduseer.